KINNITATUD
Kaitseväe juhataja 27.03.2024
käskkirjaga nr 548

KAITSEVÄE PEASTAABI VÄLJAÕPPEOSAKONNA
PÕHIMÄÄRUS

I. Üldsätted

1.	Väljaõppeosakond (edaspidi osakond) on Kaitseväe peastaabi (edaspidi peastaap) allüksus.

2.	Osakonna allüksused on:
1)	väljaõppe jaoskond;
2)	õppuste jaoskond;
3)	õpikogemuste jaoskond.

3.	Osakonna ülem on aruandekohustuslik peastaabi ülema ees. 

II. Osakonna juhtimine

4.	Osakonda juhib osakonna ülem.

5.	Osakonna ülem allub vahetult peastaabi ülemale.

6.	Osakonna ülema äraolekul täidab tema ülesandeid punktis 2 toodud järjekorras üks osakonna allüksuse ülematest.

7.	Osakonna allüksuse ülem allub vahetult osakonna ülemale.

8.	Osakonna allüksuse ülema äraolekul täidab tema ülesandeid üks tema poolt nimetatud teenistujatest.

9.	Osakonna isikkoosseisu teenistuskohustused, pädevus, õigused ja alluvus määratakse kindlaks nende ameti- või tööjuhendis, mille kinnitab peastaabi ülem.

III. Osakonna ülesanded

10.	Osakonna ülesanne on Kaitseväe väljaõppevaldkonna juhtimine ning sellega seotud võimearenduse korraldamine.

11.	Ülesande täitmiseks osakond:
1)	korraldab, koordineerib ja kontrollib sõjaväelist väljaõpet; 
2)	juhib õppevara arendamist;
3)	planeerib ja koordineerib õppuseid; 
4)	korraldab õpikogemuste protsessi.

12.	Väljaõppe jaoskonna ülesanded on:
1)	väljaõppealaste nõuete ja dokumentide väljatöötamise juhtimine;
2)	väljaõppealase koostöö koordineerimine teiste riigiasutustega;
3)	õppevara arendamise juhtimine;
4)	kehalise ettevalmistuse ja sporditegevuse juhtimine;
5)	ajateenijatest autojuhtide koolituse ning eksamineerimise koordineerimine;
6)	ajateenijatele eesti keele õpetamise koordineerimine;
7)	rahvusvaheliste sõjaliste operatsioonide väljaõppe koordineerimine;
8)	ajateenijate toetuse ostujuhtimine.

13.	Õppuste jaoskonna ülesanded on:
1)	NATO ja mitmeriigilistel õppustel osalemise planeerimine ja koordineerimine;
2)	üle kaitseväeliste õppuste planeerimine ja läbiviimine;
3)	Kaitseväe juhataja vahetus alluvuses olevate üksuste õppuste plaanide koordineerimine;
4)	peastaabi sõjaväelise täiendusõppe planeerimine ja korraldamine.

14.	Õpikogemuste jaoskonna ülesanded on:
1)	Kaitseväe õpikogemuste haldamine;
2)	Kaitseväe väljaõppealaste õpituvastuste analüüs.

15.	Osakond muude ülesannete täitmisel:
1)	töötab välja oma tegevusvaldkonda kuuluvate õigusaktide eelnõud või annab oma pädevuse piires sisendi nende väljatöötamisel;
2)	korraldab oma tegevusvaldkonda kuuluvate lepingute väljatöötamist ja sõlmimist ning jälgib lepingutega võetud kohustuste täitmist;
3)	esitab arvamusi ja teeb ettepanekuid teiste ametkondade poolt ettevalmistatud Kaitseväe tegevust puudutavate osakonna tegevusvaldkonda käsitlevate või sellega seotud õigusaktide eelnõude kooskõlastamisel;
4)	osutab teiste ametkondade tegevusse puutuvate küsimuste lahendamisel teistele struktuuriüksustele abi ja teeb nendega tegevusvaldkonna piires koostööd;
5)	vaatab läbi osakonnale suunatud märgukirjad ja muud dokumendid ning valmistab ette vastuste ja vajadusel muude dokumentide projektid.

IV. Osakonna ülem

16.	Osakonna ülema teenistuskohustused ja õigused sätestab Kaitseväe peastaabi põhimäärus ja ametijuhend.

V. Osakonna allüksuse ülem

17.	Osakonna allüksuse ülem: 
1)	juhib allüksuse tööd ja tagab allüksusele pandud ülesannete täitmise; 
2)	täidab talle antud teenistusalaseid korraldusi; 
3)	annab allüksuse isikkoosseisule korraldusi teenistuskohustuste täitmiseks; 
4)	annab seadusega ettenähtud korras allüksuse isikkoosseisule ühekordseid teenistusalaseid korraldusi, mille täitmine ei tulene nende teenistuskohustustest; 
5)	saab osakonna ülemalt ja teistelt allüksustelt oma ülesannete täitmiseks vajalikku informatsiooni ja vahendeid; 
6)	esindab allüksust oma ülesannete täitmisel ning annab oma pädevuse piires arvamusi ja kooskõlastusi; 
7)	teeb osakonna ülemale ettepanekuid allüksuse ülesehituse, koosseisu, vahendite eraldamise, teenistustingimuste tagamise, töökorralduse muutmise ning allüksuse isikkoosseisule palkade, lisatasude, koolituste ja ergutuste määramise, distsiplinaarkaristuste kohaldamise kohta;
8)	korraldab allüksuse kasutuses oleva riigivara ja rahaliste vahendite sihipärast, otstarbekat ja heaperemehelikku kasutamist; 
9)	korraldab oma pädevuse piires riigisaladuse ja salastatud välisteabe seaduse ja selle alusel antud õigusaktidest tulenevate nõuete täitmist allüksuses; 
10)	korraldab allüksusele pandud ülesannete täpse ja õigeaegse täitmise ning talle teenistuse tõttu teatavaks saanud salastatud teabeks või asutusesiseseks kasutamiseks tunnistatud teabe, samuti teiste isikute perekonna- ja eraelu puudutava teabe hoidmise vastavalt Kaitseväe asjaajamiskorras ja teistes vastava juurdepääsupiiranguga teabe kasutamist reguleerivates õigusaktides toodule.

VI. Osakonna dokumendiplank

18.	Osakonna ülemal ja osakonna ülema kooskõlastusel osakonna teenistujatel on oma tegevusvaldkonda kuuluvate ülesannete täitmisel õigus kasutada Kaitseväe dokumendiplanki.